b"\n_START_ARTICLE_\nNajdat\n_START_PARAGRAPH_\nNajdat fou una branca kharigita fundada per Najda ibn \xc3\x80mir al-Hanaf\xc3\xad \xe2\x80\x94en \xc3\xa0rab \xd9\x86\xd8\xac\xd8\xaf\xd8\xa9 \xd8\xa8\xd9\x86 \xd8\xb9\xd8\xa7\xd9\x85\xd8\xb1 \xd8\xa7\xd9\x84\xd8\xad\xd9\x86\xd9\x81\xd9\x8a\xe2\x80\x94 que es va desenvolupar al segle\xc2\xa0vii a les regions de Yamama i Bahrayn, i un grup al Sistan.\n_START_SECTION_\nHist\xc3\xb2ria\n_START_PARAGRAPH_\nNajda es va revoltar a la Yamama a la mort d'Al-Hussayn el 680, i el 683 es va aliar a Abd-Al\xc2\xb7lah ibn az-Zubayr i el va ajudar a fer aixecar el setge de la Meca pels sirians. El 684 va anar a B\xc3\xa0ssora i sota la direcci\xc3\xb3 de Nafi ibn al-Azrak va participar en el khuruj contra el governador Muslim ibn Uways, enviat per Ibn az-Zubayr, que es disposava a atacar la ciutat. Els azraquites es van retirar a Ahwaz, per\xc3\xb2 Najda se'n va separar i va tornar a la Yamama. All\xc3\xad el cap temporal dels kharigites, Abu-Talut Salim ib Matar, s'havia apoderat de Jawn al-Khadarim, la part de la Yamama en poder dels omeies i dominava la regi\xc3\xb3. El 785 despr\xc3\xa9s d'alguns \xc3\xa8xits particulars, els kharigites van recon\xc3\xa8ixer a Najda com a cap i aquest va aconseguir nombroses petites vict\xc3\xb2ries. El 686 va anar a Bahrayn i amb suport dels azdites es va instal\xc2\xb7lar a Katif. Els zubayrites el van atacar sense \xc3\xa8xit, Najda va conquerir Oman per\xc3\xb2 foren expulsats per una revolta local passant Oman als dos fills d'Abbad ibn Abd-Al\xc2\xb7lah._NEWLINE_El 687 un grup dirigit per Atiyya ibn al-Aswad es va separar i es va dirigir al Sistan on va fundar la pr\xc3\xb2pia branca (els Atawiyya). El mateix any, Badjda va atacar el Iemen i se'n va apoderar d'una part incloent Sanaa i el seu lloctinent Abu-Fudayk va conquerir l'Hadramaut. Va bloquejar els subministraments a la Meca i Medina i va a\xc3\xafllar Taizz, per\xc3\xb2 no va voler atacar les viles santes. Llavors dominava quasi tota Ar\xc3\xa0bia._NEWLINE_Abu-Fudayk el va assassinar el 691/692 i va ocupar el seu lloc. El 692 va rebutjar un atac califal des de B\xc3\xa0ssora. Per\xc3\xb2 el 693 una segona expedici\xc3\xb3 el va derrotar a Muixakhar i Abu-Fudayk va morir al combat, i l'estat dels najadites es va enfonsar per\xc3\xb2 els ensenyaments (najdat) van restar fins al segle\xc2\xa0xi."